Uredba Komisije (ES) št. 852/2003

z dne 16. maja 2003

o spremembi Uredbe Komisije (ES) št. 1445/95 o pravilih za uporabo uvoznih in izvoznih dovoljenj v sektorju govejega in telečjega mesa

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1254/1999 z dne 17. maja 1999 o skupni ureditvi trga za goveje in telečje meso [1], kakor je bila nazadnje spremenjena z Uredbo Komisije (ES) št. 2345/2001 [2], in zlasti člena 29(2) Uredbe,

ob upoštevanju naslednjega:

(1) Na podlagi člena 29 Uredbe (ES) št. 1254/1999 se lahko za izvoze proizvodov iz člena 1(1)(a) in (b) Uredbe iz Skupnosti zahteva predložitev izvoznega dovoljenja.

(2) Cilj pogajanj o sprejetju dodatnih koncesij, ki so potekala v okviru evropskih sporazumov med Evropsko skupnostjo in pridruženimi državami Srednje in Vzhodne Evrope, je predvsem liberalizacija trgovanja s proizvodi, ki so zajeti v skupno ureditev trga za goveje in telečje meso.

(3) Da bi bili upravičeni do teh koncesij, so se v okviru zgoraj navedenih pogajanj dogovorili, da se mora proizvodom iz govejega in telečjega mesa, ki so zajeti v nekatere od teh režimov in izvoženi iz Skupnosti v te države, priložiti overjena kopija izvoznega dovoljenja z opombo "brez nadomestila". V tej zvezi je treba sprejeti določbo, da države članice, na podlagi poenostavljenih režimov, na zahtevo izdajo zainteresiranim strankam izvozna dovoljenja za proizvode, ki jih zajema Uredba (ES) št. 1254/1999, za katere trenutno ni potrebno dovoljenje, in ki so namenjeni za izvoz v pridružene države Srednje in Vzhodne Evrope.

(4) Ker je namen zgoraj opredeljenih dovoljenj zgolj potrditev, da izvoženi proizvodi niso prejeli izvoznega nadomestila, za izdajo teh dovoljenj ne velja uporaba četrtega pododstavka člena 29(1) Uredbe (ES) št. 1254/1999, na podlagi katerega se mora za izdajo izvoznega dovoljenja položiti varščina, s katero se jamči, da so proizvodi izvoženi v obdobju veljavnosti dovoljenja. Zaradi jasnosti je treba navesti, da se člen 15(2) Uredbe Komisije (ES) št. 1291/2000 z dne 9. junija 2000 o določitvi skupnih podrobnih pravil za uporabo sistema uvoznih in izvoznih dovoljenj in potrdil o vnaprejšnji določitvi za kmetijske proizvode [3], kakor je bila nazadnje spremenjena z Uredbo (ES) št. 325/2003 [4], ne uporablja za navedena dovoljenja.

(5) Uredbo Komisije (ES) št. 1445/95 [5], kakor je bila nazadnje spremenjena z Uredbo (ES) št. 118/2003 [6], je treba zato ustrezno spremeniti.

(6) Ukrepi, predvideni s to uredbo, so v skladu z mnenjem Upravljalnega odbora za goveje in telečje meso –

SPREJELA NASLEDNJO UREDBO:

Člen 1

Uredbi (ES) št. 1445/95 se doda naslednji člen 7a:

"Člen 7a

1. Na zahtevo zainteresirane stranke države članice nemudoma izdajo izvozna dovoljenja za proizvode iz govejega in telečjega mesa pod oznakami KN 02061091, 02061099, 02062100, 02062200, 02062999, 02109959 in ex15020090, ki so namenjeni za izvoz v pridružene države Srednje in Vzhodne Evrope.

2. Obdobje veljavnosti teh dovoljenj je 60 dni, v okencu 20 pa imajo navedeno "brez nadomestila".

3. Ne glede na člen 8(3) imajo ta dovoljenja v okencu 16 navedeno osemštevilčno oznako KN.

4. Člena 9 in 13 se ne uporabljata za dovoljenja, izdana na podlagi tega člena.

5. Člen 15(2) Uredbe (ES) št. 1291/2000 se ne uporablja za dovoljenja, kakor je navedeno v odstavku 1."

Člen 2

Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju, 16. maja 2003

Za Komisijo

Franz Fischler

Član Komisije

[1] UL L 160, 26.6.1999, str. 21.

[2] UL L 315, 1.12.2001, str. 29.

[3] UL L 152, 24.6.2000, str. 1.

[4] UL L 47, 21.2.2003, str. 21.

[5] UL L 143, 27.6.1995, str. 35.

[6] UL L 20, 24.1.2003, str. 3.

--------------------------------------------------